  Виталий Пронин Сарапул ёросысь Сигаево черкогуртын Искусствоя нылпи школаысь дышетӥсьёс 11-тӥ южтолэзе сютэм улон ялӥзы, школазэс автономное поттонлы пумит луыса но ужысьтыз куштэм директорзэс берен интыяз берыктыны курыса. 13-тӥ южтолэзе сютэм улонзэс дугдытӥзы, ёрос кивалтӥсьёсын огкылэ вуыса.Куинь толэзь талэсь азьло школалэн директорез Людмила Сомова соглаш ӧз кариськы вал, дышетскон юртэз автономной карыны. Соку дышетскон понна дун трослы будоз, шуиз. Нош али нылпиос толэзяз 200 манет тыро, Ижысь автономной луэм крезьгур школаосын ӵошатыса, 10 поллы дунтэмгес.Людмила Сомоваез ужысьтыз поттыны туртто вал. Соку, 11-тӥ южтолэзе, Сигаевоысь искусствоосъя школаысь 5 дышетӥсь но одӥг методист сютэм улон ялӥзы.13-тӥ мартэ голодовказэс соос дугдытӥзы. 35 час ӵоже сиськытэк улэм дышетӥсьёс но Сарапул ёрослэн кивалтӥсьёсыз огкылэ вуизы. Людмила Сомова выльысь директор интые пуксиз, соин 3 арлы трудовой договор гожтэмын. Сигаевоысь искусствоосъя нылпи школа бюджет ужъюртэн ик кылёз, нош Сарапул ёросысь лулчеберетъя управлениен кивалтӥсьлэсь Сергей Куприяновлэсь ужамзэ 10 нунал ӵоже прокуратура эскероз.Марысь мар ке, искусствоосъя школаысь дышетӥсьёс выльысь сютэм улонэз ялыны дась. Нылпиослэн анай-атайёссы но соос пала дурбасьтозы.Удмурт Элькунысь лулчеберетъя, печатья но ивортодэтъя министр Дмитрий Иванов кылдэм югдурез цивилизованнойлы сокем уг тупа шуиз. Адямиослы валэктӥллямтэ, мар со сыӵе автономной учреждение. Быджетысь коньдон уг ичия, но луонлык кылдэ тросгес уксё поттыны, вылысьтыз мукет юрттэтъёс сётыса. Дмитрий Евгеньевичлэн верамезъя, школалэн статусэз бордын ужпум ӧвӧл, отын адямиос куспазы уг тэро. Министр матысь дыре та ужпумез сэрттон-пертчон бордын ужалоз.Туспуктэмез: pro-izhevsk.ru Теги: Сарапулёрос СергейКуприянов Сигаево  